"Каенанасын агулап үтерергә?!.."

	Сәгать инде төнге уникедән узуга карамастан, Раилә тирән уйга батып, йоклый алмыйча ятты. Җәйге төннең тынлыгын бүлеп черелдәгән чикерткәләрнең тавышы элек бик романтик тоелып, күңелен куандырган булса, кияүгә чыгып ире йортына килен булып төшкәннән соң, табигать авазларын һәм гомумән, тормышны ул башкачарак тоя башлады. 	 Сөйгән яры Рәсим белән никахлашканчы күктәге ай аның җанын өмет һәм сөенеч нурлары белән иркәләсә, гаилә корып бергә тора башлаганнан соң, дөнья кырысланды сыман: ай яктысы да сүрәнләнеп китте, хәтта юаш чикерткәләрнең черелдәве дә йөдәтеп, тең­кәгә тия торганга әйләнде. Инде күптән үзенең бу халәте турында уйланып, Раилә үз-үзенә бер үк сорауны бирә: нишләргә? Менә хәзер дә ул тәрәзәгә озак карап ятканнан соң, өй янындагы алмагач ботаклары аша бүлмәне салкын һәм бернигә исе китмәгәндәй ваемсыз яктырткан айга мөрәҗәгать итте: нишләргә? Ә ул дәшми. Белмидер инде ул да нишләргә икәнен, каян белсен ди. Күңелдә бушлык. Әнисеннән сорар иде, юк шул инде ул бу дөньяда. Әнисе вафатыннан соң, әтисе яңа гаилә корып, башка авылга күченде. Хәер, монда булса да аның белән киңәшмәс иде ул. Шәһәрдә яшәүче энесе дә бу мәсьәләдә киңәшче түгел: яшь ир-егет нәрсә дисен инде бу хакта. Шуңа да үз соравына җавап белмәгәнлектән, Раилә бимазаланып, өзгәләнеп бетте. 
	Ришат КУРАМШИН, Кукмара	
Татарстан яшьләре

	№ --- | 10.09.2021	


